Kommissionens forordning (EF) nr. 1527/2001
af 26. juli 2001
om ændring af forordning (EF) nr. 825/2001 om særlige foranstaltninger for produkter, der udføres i form af varer, som ikke er opført i traktatens bilag I, og om fravigelse af forordning (EF) nr. 800/1999 og forordning (EF) nr. 1520/2000
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2000(2), særlig artikel 8, stk. 3, første afsnit, og
ud fra følgende betragtninger:
(1) De særlige foranstaltninger som er fastsat i Kommissionens forordning (EF) nr. 825/2001 af 27. april 2001 om særlige foranstaltninger for produkter, der udføres i form af varer, som ikke er opført i traktatens bilag I, og om fravigelse af forordning (EF) nr. 800/1999 og forordning (EF) nr. 1520/2000(3), bør bringes i overensstemmelse med de fælles bestemmelser for forudfastsættelsen af restitutionssatser.
(2) De i denne forordning fastsatte foranstaltninger er i overensstemmelse med udtalelse fra Forvaltningskommitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -
UDSTEDT FØLGENDE FORORDNING:
Artikel 1
I artikel 1, stk. 2, i forordning (EF) nr. 825/2001 indsættes følgende afsnit: "I tilfælde hvor ordningen med forudfastsatte restitutionssatser gælder, gælder som en fravigelse af artikel 9, stk. 2, andet afsnit, i forordning (EF) nr. 1520/2000, den sats, der gælder den dag, hvor der er ansøgt om forudfastsættelse, på varer, der udføres i den forlængede gyldighedsperiode for restitutionslicenser."
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den finder anvendelse på alle forlængede licenser.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. juli 2001.